《忆尚湖》
明代·孙楼

却忆西湖上，澄波宛镜中。短桡芦荻月，长啸芰荷风。

浮碧三千顷，来青十二峰。如何辞胜赏，三载迹飘蓬。

作者简介：（1515—1584）苏州府常熟人，字子虚，号百川。嘉靖二十五年举人。七应会试不第。官湖州府推官，改汉中，致仕归。性好书，杜门校雠，昼夜不辍，又通音律。万历十一年十二月卒。有《孙百川文集》、《吴音奇字》、《丽词百韵》和散曲作品等。